Flam

Flam eli Tommi Suoknuuti on suomalainen hiphop-tuottaja ja rumpali.
Uransa aikana Flam on tuottanut useita kotimaisia hiphop-artisteja. Tuotannossaan Flam yhdistelee livesoittimia sekä perinteistä hiphop-tuotantoa.
Flam on ollut musiikin kanssa tekemisissä jo pikkupojasta lähtien, sillä hän on soittanut rumpuja 7-vuotiaasta asti. Kiinnostus soittamiseen tuli hänen isältään, joka toimi rumpalina Hariolax-yhtyeessä. 15-vuotiaasta eteenpäin Flam on soittanut itsekin rumpuja useissa eri yhtyeissä.
Varhaisteininä Flamia alkoi kiinnostaa hiphop, minkä seurauksena rumpukompit muuttuivat pikkuhiljaa breakbeat-pohjaisiksi hiphop-biiteiksi. Suurimman sysäyksen genren pariin Flamille antoi orgaanisesta rap-musiikistaan tunnetun yhdysvaltalaisen The Roots -yhtyeen näkeminen keikalla Brysselissä vuonna 1997.
Tuottamiseen Flamin tutustutti hänen lukiokaverinsa Staffro, joka oli aloittanut biittien tekemisen pari vuotta häntä aiemmin. Staffro muodosti yhtä lailla raumalaisen Benin kanssa duon nimeltä Kivat Pojat, jonka kahdella omakustannelevyllä Flam oli mukana MC:n ominaisuudessa.
Vuonna 2002 Flam ja Staffro tutustuivat raumalaistuottajaan nimeltä Jake the Break, jota he pyysivät samaan Recluse Recordings -tuotantoyhtiöön heidän kanssaan. Tuotantoyhtiöön kuuluneet tuottajat alkoivat myöhemmin kutsua kollektiiviaan nimellä Recluse Crew.
Recluse Crew alkoi työstämään projektia nimeltä The Art of Raw Sound, joka oli kollaboraatioalbumi yhdysvaltalaisen rap-ryhmä Synoptic Pressuren kanssa. Staffron kanssa tiivistä yhteistyötä tehnyt Kool Kat Records julkaisi albumin muutaman vuoden tekoprosessin jälkeen marraskuussa 2005. Pitkäsoitolle järjestettiin Helsinki Battle -tapahtuman yhteydessä levyjulkkarit, jossa esiintyi yhdellä viimeisistä keikoistaan kaikkiin Recluse Crew:n jäseniin suuresti vaikuttanut yhdysvaltalaistuottaja J Dilla.
Vuosikymmenen loppupuolella Flam ja Jake the Break aloittivat yhteisen projektinsa, jonka päämääränä oli tehdä tuottajalevy useiden vierailevien kotimaisten artistien kanssa. Elokuussa 2009 Flam ja Jake the Break vierailijoineen pääsivät lämmittelemään maailman tunnetuimpiin rap-artisteihin lukeutuvaa Snoop Doggia tämän kolmannelle Suomen-keikalle.
Itse albumi Rattaat pyörimään julkaistiin lokakuussa 2010. Levyn piti alun perin tulla ulos 3rd Rail Musicin kautta, mutta ylimääräiset viivästykset välttääkseen kaksikko antoi albumin Karma Musiikin julkaistavaksi. Levyltä julkaistiin singlenä Joniveljen kanssa tehty kappale Kuinka korkeelle, josta kuvattiin myös musiikkivideo. Muita levyllä vierailevia artisteja ovat muun muassa Elastinen, Juno, Pyhimys, Solonen ja Stepa. 
Levyn tiimoilta koottiin yhteen Jake the Break &amp; Flam live band, joka esiintyi tapahtumissa kuten Bassline Festival ja Pipefest. Kaksikon ja heidän vieraidensa Bassline-erikoiskeikka sai vuoden liveshow’n ehdokkuuden Funky Awardseissa.
Vuonna 2012 Flam ja koko tuolloinen Recluse Crew liittyi mukaan HKI Crates -tuottajakollektiiviin. Flamin, Jake the Breakin ja Staffron lisäksi kollektiiviin kuuluivat Aksim, Super Janne, Väiski, X23, Clymax ja Janne K. Monsp Records julkaisi samana kesänä kollektiivin nimeä kantaneen albumin, joka on toistaiseksi HKI Cratesin ainoa.
Keväällä 2015 Flam oli yhdessä Palefacen, Graciaksen ja Joonas Saartamon kanssa Brasilian Rio de Janeirossa kulttuurinvaihtomatkalla paikallisen artistin Marcelo Yukan opastuksella. Suomalaisartistit tekivät musiikkia paikallisella studiolla, esiintyivät Botafogon kulttuuritilassa sekä City of Godin favelassa sekä pitivät paikallisten nuorten kanssa musiikki- ja näyttelemistyöpajoja. Matkasta tehtiin dokumentti Favela Funk Finlândia, joka sai ensi-iltansa vuoden 2017 DocPoint-dokumenttielokuvafestivaaleilla ja myöhemmin useamman televisioesityksen Subilla.
Vuonna 2017 Recluse Crew julkaisi useamman vuoden työstämisen jälkeen toisen albuminsa nimeltä More Raw. Tällä kertaa julkaisijana toimi saksalainen Vinyl Digital.
Pitkin 2000-lukua Flam toimi juontajana kolmessa hiphop-musiikkiin erikoistuneessa radio-ohjelmassa. Näitä olivat Pause tamperelaisella Radio Moreenilla, Recluse Radio Bassolla ja The Wire nyt jo toimintansa lopettaneella Spin FM:llä.
Flam tunnetaan innokkaana jalkapalloharrastajana. Flamin artistinimi juontaa juurensa hänen fanittamastaan brasilialaisesta jalkapalloseurasta Clube de Regatas do Flamengosta, joka tunnetaan paremmin pelkästään nimellä Flamengo.